S-660/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 24. janúar 2023, á hendur R-kk-þgf W-x-x L-x-x, kt. [...], [...], Reykjavík, fyrir eftirtalin umferðarlagabrot með því að hafa: I.

Sunnudaginn 24. apríl 2022 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóðsýni mældist tetrahýdrókannabínól 4,5 ng/ml) um Flugvallarveg við Bústaðarveg í Reykjavík, þar sem lögregla stöðvaði aksturinn.

II.

Þriðjudaginn 26. apríl 2022 ekið bifreiðinni [...] sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóðsýni mældist tetrahýdrókannabínól 3,2 ng/ml) um Reykjanesbraut við innri Njarðvík í Reykjanesbæ, þar sem lögregla stöðvaði aksturinn.

Telst háttsemi ákærða í báðum köflum varða við 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019. Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar samkvæmt 99. gr. og 101. gr. umferðarlaga nr. 77/2019.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Verjandi ákærða krefst vægustu refsingar sem lög leyfa og hæfilegra málsvarnarlauna sér til handa.

Ákærði er fæddur í [...]. Samkvæmt framlögðu sakavottorði, dagsettu 19. janúar 2023, gekkst ákærði undir greiðslu sekta með lögreglustjórasáttum 12. nóvember 2021 fyrir akstur undir áhrifum ávana- og fíkniefna, 27. nóvember 2015 meðal annars fyrir akstur undir áhrifum ávana- og fíkniefna og 19. október 2017 meðal annars fyrir akstur sviptur ökurétti. Þá var ákærði dæmdur í 30 daga fangelsi með dómi Héraðsdóms Reykjavíkur [...] 2020 meðal annars fyrir akstur undir áhrifum ávana- og fíkniefna og akstur sviptur ökurétti. Ákærði gekkst síðan undir greiðslu sektar með lögreglustjórasátt 26. apríl 2022 fyrir akstur undir áhrifum ávana- og fíkniefna og akstur sviptur ökurétti. Að öðru leyti kemur sakferill ákærða ekki til skoðunar við ákvörðun refsingar í þessu máli.

Brot samkvæmt ákærulið 2 sem ákærði er nú sakfelldur fyrir var samkvæmt lögregluskýrslu framið kl. 18.02 sama dag og lögreglustjórasáttin frá 26. apríl 2022 var undirrituð. Þ að vantar nákvæmari tímasetningu undirritunar lögreglustjórasáttar og verður það túlkað sakborningi í hag og litið svo á að brot samkvæmt ákærulið 2 sé þannig hegningarauki við sáttina. Brot samkvæmt ákærulið 1 sem ákærði er nú jafnframt sakfelldur fyrir er einnig hegningarauki við sáttina, sbr. 78. gr. almennra hegningarlaga nr. 19/1940.

Við ákvörðun refsingar og með tilliti til hegningarauka sjónarmiða er við það miðað að ákærði hafi nú í fjórða sinn, eftir að hann varð fullra 18 ára og innan ítrekunartíma, sbr. 3. mgr. 71. gr. almennra hegningarlaga nr. 19/1940, gerst sekur um akstur undir áhrifum ávana- og fíkniefna og og í þriðja sinn gerst sekur um akstur sviptur ökurétti.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin 135 daga fangelsi.

Með vísan til lagaákvæða í ákæru er ævilöng svipting ökuréttar á kærða áréttuð frá uppkvaðningu dómsins að telja.

Ákærði greiði málsvarnarþóknun skipaðs verjanda síns, B-kk-ef H-kk-ef lögmanns, 150.660 krónur að meðtöldum virðisaukaskatti, og 178.741 krónur í annan sakarkostnað.

Af hálfu ákæruvaldsins flutti málið A g-x-x Ý-kvk-nf S-kvk-nf saksóknarfulltrúi.

H-kvk-nf S-kvk-nf B-kvk-nf aðstoðarmaður dómara kveður upp dóm þennan.

DÓMSORÐ:

Ákærði, R-kk-nf W-x-x L-x-x, sæti fangelsi í 135 daga.

Ævilöng svipting ökuréttar ákærða er áréttuð.

Ákærði greiði málsvarnarþóknun skipaðs verjanda síns, B-kk-ef H-kk-ef lögmanns, 150.660 krónur að meðtöldum virðisaukaskatti, og 178.741 krónur í annan sakarkostnað.

H-kvk-nf S-kvk-nf B-kvk-nf